দোকানের পেছনের দিকে তাকলেই দেখতে পাবেন এখানে ওখানে ছড়ানো ছিটানো ছোট ছোট অসংখ্য ছনের ঘর, যেগুলোর বড় আঙ্গিনায় শুকাতে দেওয়া আছে হরেক রকমের মাছ। আশেপাশেই অনেক লোককে দেখতে পাবেন কেউ হয়তো ঝুড়ি বোঝাই করে শুঁটকি মাথায় নিয়ে যাচ্ছে, কেউ কেউ শুঁটকি বাছাই করছে, কেউ কেউ বসে বসে মাছ ধরার জাল ঠিক করছে। তবে একটি ব্যাপার লক্ষণীয়, তা হলো এখানে কোন মহিলা মানুষ দেখতে পাবেন না আপনি, অস্থায়ী বসতি হওয়ায় হয়তো মহিলাদের আসা হয় না এখানে। শুঁটকি পল্লীর ভেতর দিয়ে হাঁটতে হাঁটতে চারদিকে শুঁটকির কড়া গন্ধ আপনার নাকে এসে ধাক্কা দিবে। গন্ধ সয়ে হাঁটতে থাকুন এবং দেখতে থাকুন। হাঁটতে হাঁটতে শুঁটকির বাজারে চলে আসবেন, এখানেও দেখতে পাবেন হরেক রকমের শুঁটকির পসরা সাজিয়ে বসে আছে দোকানদাররা। আগেই বলেছি এখানকার শুঁটকি সেরা, দামেও তুলনামূলক সস্তা, বাড়ির জন্য ঘুরে ঘুরে আপনিও কিনে ফেলতে পারেন পছন্দমতো। চরের আরো ভেতরদিকে গেলে জেলেদের বসতি দেখতে পাবেন, জঙ্গল দেখত পাবেন। এখানে দেখতে পাবেন ছনের তৈরি চমৎকার একটি মসজিদ। ঘুরে ঘুরে দেখতে পাবেন এখানকার মানুষের কী ভিন্ন, কী বিচিত্র এক জীবনধারা। মানুষদের সাথে বিভিন্ন বিষয়ে আলাপ করে জেনে নিতে পারেন অনেক কিছু, ঝালিয়ে নিতে পারেন অভিজ্ঞতা। সর্বোপরি এই চরের সৌন্দর্য, এখানকার বিচিত্র জীবনধারার দর্শন স্বার্থক করবে আপনার ভ্রমণকে।